Bu farw Joseph Smith yn y gwrthdrawiad ar Rodfa'r Gorllewin yn y ddinas ym mis Medi 2015.
Clywodd Llys y Goron Caerdydd bod gan lystad y bachgen, Dean Collins, 24, gocên yn ei waed pan darodd gerbydau eraill.
Cafodd Collins ei ganfod yn euog ddydd Mawrth o achosi marwolaeth Joseph a phedwar cyhuddiad arall o achosi anafiadau difrifol drwy yrru'n beryglus.
Fe gafodd pedwar o bobl anafiadau i'w cefnau, breichiau a choesau, ac fe wnaeth un ohonynt gael ei ddallu mewn un llygad.
Roedd y llys wedi clywed bod Collins yn gyrru'r car Ford Focus yn wyllt cyn y gwrthdrawiad, ac nad oedd Joseph yn defnyddio sêdd arbennig i blentyn gan nad oedd Collins yn meddwl ei fod angen un.
Dywedodd Collins wrth y llys ei fod yn cofio teithio tuag at y goleuadau traffig ger archfarchnad, Tesco ond ei fod yn cofio dim ar ôl hynny nes iddo ddeffro yn y car gydag anafiadau difrifol.
Cafodd ei ddedfrydu i chwe blynedd o garchar am achosi marwolaeth Joseph a thair blynedd am achosi anafiadau difrifol drwy yrru'n beryglus.
Bydd y ddwy ddedfryd yn cydredeg, ac fe gafodd ei wahardd rhag gyrru am wyth mlynedd hefyd.
Mae dyn wedi ei garcharu am chwe blynedd am achosi marwolaeth bachgen pump oed drwy yrru'n beryglus yng Nghaerdydd.